Á laugardaginn kom í fyrsta sinn til heimahafnar á Akranesi Ebbi AK - 37 . Báturinn er smíðaður í Reykjavík hjá Seiglu ehf. og er af gerðinni Seigur 1500 , sem er stærsta gerð plastbáta á Íslandi . Báturinn er í eigu Ebba-útgerðar og framkvæmdastjóri og skipstjóri Ebba er Eymar Einarsson . Fjölmenni tók á móti nýja bátnum við komuna til Akraness . Viðstöddum var boðið að skoða bátinn og einnig var gestum boðin dýrindis fiskisúpa í tilefni dagsins . Meðal þeirra sem tóku á móti nýja bátnum voru Gísli S. Einarsson bæjarstjóri og Gunnar Sigurðsson forseti bæjarstjórnar Akraness . Í stuttri ræðu þakkaði Gísli fyrir þann dug og þor sem eigendur bátsins sýna og þakkaði fyrir hönd bæjarbúa framtak þeirra . Afhenti hann Eymari blómvönd í þakklætisskyni .